Żewġ persuni arrestati b'rabta ma' sensiela ta' serq Investigazzjoni konġunta bejn il-Pulizija tad-Dipartiment tar-Reati Maġġuri u tad-Distrett ta' Raħal Ġdid, b'rabta ma' sensiela ta' serq, wasslet biex fl-aħħar sigħat ġew arrestati żewġ persuni. L-allegati reati seħħew bejn Frar u April, 2021, fost oħrajn minn djar, garaxxijiet u ristoranti, fil-Fgura, il-Kalkara, il-Birgu, Raħal Ġdid, Ħaż-Żabbar, Wied il-Għajn u ż-Żejtun. Wara jiem ta' osservazzjoni, nhar l-Erbgħa filgħaxija, il-pulizija arrestaw raġel ta' 41 sena u ieħor ta' 34 sena, li allegatament wettqu bejniethom 11-il serqa, fosthom żewġ hold-ups. Huma se jitressqu l-Qorti llum quddiem il-Maġistrat tal-Għassa Dr Ian Farrugia, mill-Ispetturi Lydon Zammit u Stephen Gulia mid-Dipartiment tar-Reati Mġġuri u l-Ispettur Sarah Kathleen Zerafa mid-Distrett ta' Raħal Ġdid.